Raziskovalni projekt Vodni detektiv

V ponedeljek, 9. 5. 2016, smo učenci 3. razreda OŠ Šmihel, Podružnice Birčna vas, postali mladi raziskovalci. Najprej smo se z učiteljico Vido Šter pogovorili o vsebini raziskovalnega projekta. Zelo nam je bil všeč naslov projekta »Kaj se skriva pod kamnom?« Ugotovili smo, da so vodni nevretenčarji drobne živali, ki so večje od enega milimetra in se skrivajo med peskom ali v blatu rek in potokov. Spoznali smo tudi imena drobnih vodnih živali. Izvedeli smo, da lahko s pomočjo živali določimo kakovost vode.

Po malici smo se z učiteljicama Vido Šter in Barbaro Vidic odpravili do potoka Vejarja. Hodili smo ob robu travnikov, polj, po gozdni poti in ob cesti. Ko smo prišli do potoka Vejarja, smo ugotovili, da ne moremo varno priti do vode, saj je bilo obrežje blatno in spolzko. Našli smo most in odšli na drugo stran potoka. Po gozdu smo odšli do primernega kraja ob potoku, kjer smo začeli z raziskovanjem.

Razdelili smo se v dve skupini. Prva skupina je v vodi iskala vodne živali. Uporabljali smo posodice s povečevalnimi stekli in menzure. S posodicami smo zajeli vodo in pogledali, če smo zajeli tudi kakšno žival. Ujeli smo tri žive živali in nekaj ostankov ličink. Člani druge skupine pa so nabrali različne vrste vodnih rastlin.

Ko smo zaključili z raziskovanjem, smo se nekoliko utrujeni vrnili nazaj v šolo. V učilnici smo si temeljito ogledali živali in rastline s prostim očesom ter s povečevalnim steklom. Nato smo narisali živali in rastline ter jih poimenovali s pomočjo legende. Ugotovili smo, da smo v potoku našli ličinke enodnevnice in vrbnice, kar pomeni, da voda v potoku ni onesnažena. To nas je zelo razveselilo.

Naslednji dan smo s stolpci prikazali podatke o rastlinah in vodnih živalih, ki smo si jih ogledali pri potoku Vejarju. Izbrali smo si vodno žival ali rastlino in jo natančno narisali. Sestavili smo zgodbo Srečanje ličinke enodnevnice z … Vsak učenec si je lahko sam izbral osebo, žival ali rastlino, s katero se je srečala ličinka enodnevnice.

Raziskovanje nam je zelo všeč in z veseljem bomo še kdaj postali mladi detektivi in odkrivali zanimivosti v naši okolici.

Gregor Klobučar, Tjaša Može, Maj Resnik, Tim Šetina, 3. a/p